google/wiki40b huggingface dataset:
Karibia

Karibia eller Karibien (spansk: Caribe; nederlandsk: Caraïben; fransk: Caraïbe eller mer vanlig Antilles), på norsk også kalt Vestindia, De vestindiske øyer eller Antillene er en geografisk region som regnes til Nord-Amerika og som består av Det karibiske hav og den tilhørende øygruppen, de karibiske øyer, som kurver i tilnærmet halvsirkelform fra sørspissen av Florida i nord til i Venezuela i Sør-Amerika i sør. Denne hovedformasjonen av øyer danner stort sett grensen mellom Det karibiske hav og Atlanterhavet. Det er omkring 7000 øyer og rev i området. Områdene som ikke er selvstendige stater er på ulike måter tilknyttet fjerntliggende land som Storbritannia, USA, Frankrike og Nederland. Områdets areal er omkring 236 000 km² og har ca. 37,7 millioner innbyggere.
De karibiske øyer består av De store Antiller som avgrenser Det karibiske hav mot nord og De små Antiller som avgrenser det mot sør og øst. Flere tilgrensende øyer som Bahamas, Turks- og Caicosøyene og Barbados regnes som oftest som deler av Karibia, selv om de ligger i Atlanterhavet nord eller øst for Antillene og dermed utenfor Det karibiske hav.
Mesteparten av Det karibiske hav og de fleste av øyene ligger på Den karibiske plate, men Cuba med Bahamas og Turks- og Caicosøyene ligger på Den nordamerikanske kontinentalplate.

Om navnet

Regionen henter sitt nåværende navn fra karibene, en folkegruppe som bebodde De små Antiller og deler av det nærliggende Sør-Amerika da europeerne først kom til området. Navnet Vestindia stammer fra en misforståelse som tilskrives Christofer Columbus. Han skal ha trodd at han i 1492 var kommet til India etter å ha seilt over Atlanterhavet.
Navnet Karibia er en nydannelse som i løpet av de siste par tiår har fortrengt de eldre navnene Vestindien/Vestindia, Antillene eller De karibiske øyer. Salmonsens konversationsleksikon (1900) har ikke «Karibien» som oppslagsord, bare Vestindien. Nettutgaven av Store norske leksikon har tatt inn det nydannede stedsnavnet som er avledet av betegnelsene for et folk og deres språk, i formen Karibia.
Navneformen «Karibien» ble vanlig etter at øyene ble populære reisemål. Endelsen -ien var vanlig for denne type utenlandske geografiske navn på riksmål eller bokmål frem til mellomkrigstiden, selv om navnet «Karibien» ikke ble brukt på den tiden. Overgangen til å skrive og uttale denne navnetypen med endelsen -ia ble nesten fullstendig gjennomført omkring 1940. Som det eneste unntaket har navneformen Karibien i senere år fått sterkt gjennomslag, kanskje gjennom påvirkning fra engelsk «The Caribbean».
Språkrådet har normert skriveformen til «Karibia». Dette fremkommer i blant annet Bokmålsordboka. I Språknytt nr. 4, 1995 sier Kjell Anfinnsen at «Jeg har påpekt overfor journalister og reisebyråfolk at det heter Karibia – like fullt tviholder de på Karibien.»
Det Norske Akademi som normerer riksmål, benyttet Karibia i Norsk Riksmålsordboks supplementsbind fra 1995. Norsk ordbok (redigert av Tor Guttu) fra 2005 bruker Karibien.
Ordenen for arbeidsfortjenester

Ordenen for arbeidsfortjenester (fransk: Ordre du mérite du travail) er en fransk orden innstiftet 21. januar 1957 og avviklet ved etableringen av Den nasjonale fortjenstorden i 1963. Den ble tildelt for fortjenstfull innsats for handel og industri. Ordenen var en av flere ministerielle ordener innenfor saksfeltene dekket av departementene i Frankrikes sentralforvaltning. Den ble administrert av arbeidsdepartementet.

Insignier

Ordenstegnet for Ordenen for arbeidsfortjenester består av en medaljong med vinkelhake, passer og hammer og nederst et hode i ført guden Hermes' hjelm med en gallisk hane. Medaljongen bærer innskriften «MERITE DU TRAVAIL» på borden. På revers står Frankrikes motto «LIBERTE – EGALITE – FRATERNITE» og omskriften «REPUBLIQVE FRANÇAISE».
Ordenstegnet er i gull for kommandører og offiserer, i sølv for riddere. Ut over forskjellig materiale er ordenstegnene for de forskjellige grader identisk i utforming, men av ulik størrelse og opphengt i bånd av forskjellig type. For riddere bæres ordenstegnet i brystbånd, for offiserer i brystbånd med rosett. Kommandører har ordenstegnet i bånd om halsen.
Ordensbåndet er grønt med kantstriper i rødt og hvitt.
Peposacaand

Beskrivelse

En mellomstor and, ca. 50 cm som voksen. Andriken har et rødt eller rosarødt nebb med en knopp ved nebbroten; hodet, nakken og brystet er purpurskimrende sort, buken hvit, sidene sortspraglete. Ryggen er hvitspraglet sort. Armdekkfjær og håndsvingfjær er hvite med sorte tupper. Hunnen er brun med hvit buk og gump og har grått nebb.
Trompetlignende lyd.

Atferd

Flyr ofte til store høyder, sirkler i stor høyde nesten ute av syne. Dykker etter vannplanter eller beiter fra overflaten. Lever hovedsakelig av vannplanter.
Redet bygges i siv. Hunnen legger iblant egg i reirene til andre vadefugler. Kullene har opptil 14 egg, og ruges i 23 til 25 dager.
Dmitrij Safronov

Karriere

Han gjorde sitt første maratonløp i 2008, da han løp San Antonio Marathon i Texas, og endte på tredjeplass med tiden 2.15,58. Han vant sin første maratonløp i oktober året etter, i hans andre maraton, med vinnertiden på 2.11,51 i Podgorica Marathon. Dette var kun ti sekunder unna Petko Stefanovs mangeårige løyperekord.
Han startet 2010-sesongen med Daegu Marathon, der han løp på 2.12,55, som holdt til sjetteplass. Til tross for sin manglende erfaring på så lange løp havnet Safronov på tredjeplass i maraton under EM i friidrett 2010 i Barcelona. Sveitsiske Viktor Röthlin vant EM-gull.
Eacles

Utseende

Store til meget store (vingespenn opptil 185 millimeter) påfuglspinnere. Hannene har litt sigdformede forvinger, disse er avrundede hos de noe større hunnene. Vingenes grunnfarge er gul, med brune og brunrosa flekker. I tillegg til en falsk "midtnerve" i form av en brun strek som går over vingene gjør dette at sommerfuglen ligner et vissent, sopp-angrepet blad. Larvene har lange, hornlignende utvekster.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt fra Canada i nord til Argentina i sør.
Orre

Orre er en bygd i Klepp kommune i Rogaland fylke. I det grøderike og flate området, med mange gårder, drives det mye landbruk. Blant annet finnes det flere gartnerier og drivhus. Det drives også grønsakdyrking.   
Forfatteren Alexander Kielland var ofte innom Orre de gangene han besøkte Jæren, og kan ha brukt det som inspirasjon for noen av jærromanene sine.

Geografi

Stedet er kjent for Orrestranda, som er den lengste sandstranden i Norge. Innbyggertallet i kretsen var i 2004 1283, og som resten av kommunen har bygden en ung befolkning.
Orrevatnet på 8,04 km² utgjør nedre del av Orrevassdraget, og er den største innsjøen på Jæren.

Bygninger

På stedet ligger Orre gamle kirke, en middelalderkirke fra 1200-tallet, og Orre kirke fra 1950. 
I nyere tid er Orre blitt kjent lokalt for Friluftshuset, et bygg som er tilpasset det flate landskapet og som forteller om miljøet i området. Huset er åpent hver søndag og har en permanent utstilling knyttet til Jærstrendene landskapsvernområde. Her er også andre utstillinger og sommerkonserter.

Kultur

På Orre arrangeres Orremesså hvert år, og i 2019 fylte den 50 år. Alt overskudd fra messen går tilbake til idrettslag og organisasjoner i bygda.

Idrett

Orre har et 4.divisjonslag, Orre IL.
Gastroøsofageal refluks

Undersøkelse/utredning

Siden tilstanden gir smerter i brystet er det viktig å utelukke hjertesykdom ved å måle blodtrykk, puls, undersøke hjertefunksjon ved å utelukke vann i lungene, hevelse i bena, hudfarge og lytte etter hjerteklaffefeil. EKG kan være aktuelt.
Gastroskopi er en undersøkelse som ofte gjøres på sykehus eller poliklinikk eller hos spesialist i indremedisin. En bøyelig fiberoptisk "slange" føres gjennom munnen, ned i spiserør, mavesekk og tolvfingertarm. Slimhinnen blir inspisert hele veien og det kan fastslåes om det er etseskader, sår eller ondartede forandringer. Det er mulig å ta vevsprøver til undersøkelse med mikroskop.
Vanlig undersøkelse av spedbarn er med en sonde som føres gjennom nesa og ned i spiserøret, for å måle pH (surhetsgrad) i ett døgn (24 timer). Røntgen benyttes for å plassere sonden i riktig dybde. pH logges elektronisk, og etterpå kan man lese av på pH-kurven lengden og graden av såkalte "anfall", altså at surt mageinnhold kommer opp i spiserøret. I måleperioden har barnet loggeenheten som en liten "ryggsekk". Det kan være lurt å sikre apparatet men et "kosesjal" for å hindre at "ryggsekken" glir ned av de små skuldrene.
Thomas Banke

Politisk karriere

Thomas Banke ble valgt til byrådet i Fredericia i 2005 med 362 stemmer. Underveis i perioden blev han blant annet viseborgermester. To år senere ble han valgt som leder på VUs landsmøte og gjenvalgt i 2008.
Thomas Banke var ved kommunalvalget i 2009 Venstres borgermesterkandidat i Fredericia kommune. Etter en valgseierr over den sittende sosialdemokratiske borgermester Uffe Steiner Jensen, ble Banke den første borgerlige borgermester i Fredericia siden 1918,.

Kontroverser

Thomas Banke havnet i en voldsom mediestorm da han i 2007 fortalte i Ekstra Bladet at han selv i sine unge år har prøvd forskjellige typer narkotika, blant annet kokain. Han vakte senere oppsikt da han i mars 2008 erklærte seg som tilhenger av legalisering av hasj.
Høsten 2012 erkjente Thomas Banke at han hadde brukt store mengder morfin i forbindelse med en tannbehandling.
Narvik festning

Narvik festning var en gruppe fort som skulle forsvare innløpet av Ofotfjorden. Festningen ble opprettet i 1945. I 1950 fikk festningen egen kommandant. Festningen hadde standkvarter på Nes fort på Lødingen. Som en følge av Stortingsproposisjon nr 3 1960/61, ble festningsorganisasjonen opphevet. Festningen ble da innpasset i Sjøforsvaret og ble en del av Marineavsnitt Narvik. Selve overgangen skjedde i løpet av 1962.
Takashi Sakurai

Karriere

Takashi Sakurai startet sin profesjonelle karriere i Yokohama Flügels i 1996. Han har også spilt for Gimnasia y Esgrima La Plata og Consadole Sapporo.
ISO 3166-2:SX

ISO 3166-2:SX er Sint Maartens del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Sint Maarten. Territoriet har ingen definerte inndelinger.
Sint Maartens ISO 3166-1 alfa-2-kode er SX. Området er også tildelt koden NL-SX i ISO 3166-2:NL, Nederlands del av ISO 3166-2.
A.C.T

Historie

Bandet ble stiftet i 1994 under navnet Fairyland, og da var besetningen som følger: Ola Andersson på gitar, Tomas Erlandsson på trommer, Jens Appelgren som vokalist og Jerry Sahlin på både keyboard og trommer. Alle disse hadde gått på en musikkskole i Malmö. I 1995 byttet de navn til A.C.T, og i 1996 kom de i offentlighetens søkelys da de kom seg helt til finalen i en svensk musikkonkurranse, men vant ikke.
I 1997 spilte de inn en demo, og de turnerte masse i Sverige, og etter hvert spilte de inn sitt debutalbum, Today's Report, som ble utgitt i 1999. Etter at albumet ble sluppet, turnerte de rundt om i Skandinavia med progrock-bandet Saga. I 2001 spilte de inn sitt andre album, Imaginary Friends, før de fikk en ny manager. Samme år turnerte de rundt om i Europa med artisten Fish.
I 2003 slapp de sitt tredje album, Last Epic, og bandet dro på en Europa-turné med den tidligere Genesis-vokalisten Ray Wilson. I 2006 signerte de med plateselskapet InsideOut og ga ut albumet Silence. InsideOut har senere utgitt de tre første albumene på nytt som spesialutgaver med bonusspor og forbedrede hefter.
Over de neste årene var det mye usikkerhet rundt det femte albumet, som egentlig skulle komme i 2008/2009. Flere produksjonsvideoer ble lagt ut på bandets offisielle Facebook-side.
I 2014, åtte år etter utgivelsen av albumet Silence, ga de ut sitt femte album Circus Pandemonium. De turnerte rundt i Sverige og begynte produksjonen av en Live-DVD.
Iselin Ryvoll Klev

Håndball

Klev spilte for Stabæk Håndball i Eliteserien fra 2000 til 2009, før hun spilte to år for Ringkøbing Håndbold i Danmark fram til juni 2011. Ringkøbing endte på fjerdeplass i 1. divisjon begge disse årene, og spilte kvalifisering for opprykk til Damehåndboldligaen, men tapte kvalifiseringen og misset dermed opprykket.
Høsten 2011 begynte hun å spille for Njård, der hun spilte ut 2012-sesongen. Parallelt begynte hun også å jobbe for SK Vidar, først som markedskoordinator, før hun tok på seg jobben som prosjektleder for Oslo Maraton, en jobb hun hadde fra november 2011 til desember 2012. 
I desember 2012 debuterte hun for Glassverket IF i eliteserien. Hun spilte der ut sesongen 2012/13.

Beachhåbdball

Klev deltok i sitt første mesterskap ved EM i beachhåndball 2004 i Alanya i Tyrkia. Her kom det norske laget på 11.-plass. Hun deltok også ved EM i beachhåndball 2006 i Cuxhaven i Tyskland, der Norge kom på 5.-plass, etter at de vant alle kampene sine i gruppespillet, men tapte kvartfinalen mot Kroatia. De slo Ungarn 2-1 i kampen om 5.-plassen, der Klev ble Norges toppscorer med 7 poeng.
Hun deltok igjen på det norske laget som fikk sølv i EM i beachhåndball 2009 i Larvik, der Norge tapte finalen 1-2 for Italia. Klev ble Norges toppscorer i finalen, med 13 poeng. I 2010 var hun med å vinne gull ved VM i beachhåndball 2010 i Antalya i Tyrkia. Her vant Norge finalen 2-0 over Danmark. Denne gangen ble hun VMs toppscorer.
Hun deltok ikke ved VM i beachhåndball 2012, men i juli 2013 deltok hun ved EM i beachhåndball 2013 i Randers i Danmark. Her fikk Norge bronse, etter at de vant bronsefinalen 2-1 over Ukraina. 
Hun spilte også på Norges lag som deltok i beachhåndball ved World Games 2013. De vant alle sine tre kamper i gruppespillet, men tapte 1-2 for Ungarn i semifinalen. De måtte dermed spille bronsefinale mot Kinesisk Taipei. I denne kampen vant Norge begge omgangene, med 28-11 og 19-17, og kom dermed på 3.-plass. Klev scoret 9 poeng i bronsefinalen.
Norgesmesterskapet i fotball for menn 1920

Norgesmesterskapet i fotball for menn 1920 ble vunnet av Ørn, Horten etter finaleseier 1-0 over Frigg den 17. oktober. Michael Paulsen scoret for Ørn i det 68. minutt. 14 000 tilskuere overvar kampen som gikk på Gressbanen på Vestre Holmen i Kristiania. Dommer var Fredrik Schieldrop fra Minde Idrettslag.
Dette var første gang Ørn vant et norgesmesterskap.
Ørns vinnerlag: Thorbjørn Falkenberg, Kristian Johnsen, Leif Andersen, Reidar Høilund, Emil Hansen, Fritz Amundsen, Egil Jacobsen, Michael Paulsen, Harald Pedersen, Ingar Pedersen og Gudmund Fredriksen.
Friggs lag: Gustav Magnussen, Arne Bjørklund, Yngvar Tørnros, Jens Olsen, Ellef Mohn, Fritz Semb Thorstvedt, Per Bekkedahl, Hans Dahl, Bjarne Olsen, Rolf Semb Thorstvedt og Trygve Smith.
Olavsklosteret i Oslo

Olavsklosteret i Oslo ble grunnlagt i 1239, da kong Håkon Håkonsson ga dominikanerne en tomt like nord for Halvardskirken. Her sto allerede Olavskirken, som var blitt bygd noen tiår tidligere. Dette skulle bli klosterkirken i det nye anlegget, og den ble bygd om for å passe til dominikanernes spesifikasjoner. Antakelig ble de første bygningene bygget i tre, og ble etter hvert erstattet med murbygninger. På begynnelsen av 1300-tallet har antakelig hele muranlegget stått ferdig. 
Klosterruinene er i dag en del av Minneparken i Oslo, sammen med Hallvardskatedralen og Korskirken.

Utforming

Dominikanerordenen hadde strenge krav til utformingen av klostrene sine. Grunnplan og rominndeling lå fast, og skulle være den samme i alle ordenens klostre. Blant annet skulle klosterkirken utgjøre nordfløyen i anlegget. Problemet var at det ikke var plass på sørsiden av Olavskirken; her er det bare noen få meter over til Halvardskirken, byens domkirke. Klosteret måtte derfor bygges nord for kirken, og dermed måtte den ligge i sørfløyen. Dette ble omgått ved at dominikanernes plankonsept ble speilvendt.

Avvikling

Ved reformasjonen ble klosteret avviklet, og steinbygningene i det gamle Oslo ble i stor grad nyttet som steinbrudd ved utbedringer av Akershus slott og festning. Bispeborgen forfalt, men deler av Olavsklosteret har tydeligvis vært bedre bygd enn vanlig, og sto nærmest intakt. På midten av 1500-tallet flyttet derfor biskopen over til østfløyen av Olavsklosteret. Her ble han boende helt opp til vår egen tid, og bispegården ble etter hvert om-og påbygd. Men tre av rommene i første etasje er bevart, og er de eneste stående bygningselementer som er igjen fra det gamle Oslo.

Arkeologiske undersøkelser

I 1836 hadde Abraham Spenning hørt at det skulle finnes en underjordisk gang mellom bispegården og Halvardskirken. Han forsøkte å grave for å finne den, men fant bare svære murfundamenter. Riksarkivar Christian Lange koplet Spennings opplysninger med det man visste om Olavsklosteret, og antok ganske riktig at disse murene hadde en tilknytning til dette. Spennings graving ble fulgt opp av Nicolay Nicolaysen. Han fikk lov til å åpne en del mindre felt i bispegårdens hage, og kunne ut fra dem skissere en grunnplan for klosteret.
På begynnelsen av 1920-tallet begynte NSB arbeider med to tunneler gjennom Gamlebyen. I forkant av dette ble det organisert arkeologiske undersøkelser ledet av Gerhard Fischer. Deler av klosteret ble gravd ut og senere rekonstruert. I 1928 bekostet Oslo kommune en utgravning i klosteret, senere ble det flere mindre utgravninger fram til 1967. Først da var hele klosteret fullstendig undersøkt.
Ruinene av Olavsklosteret ble fullrestaurert i 2011, og inngår som del av Ruinparken i Gamlebyen.

Kulturminne

Olavsklosteret er et kulturminne og har nummer 22323 i Riksantikvarens kulturminnebase.
Scottish Premiership 2014–2015

Scottish Premiership 2014–2015 var den andre sesongen av Scottish Premiership, som er det øverste nivået i den profesjonelle skotske fotballen, organisert i Scottish Professional Football League. Scottish Premiership startet 9. august 2014 og ble avsluttet 24. mai 2015.
Regjerende skotsk mester var Celtic FC. Laget som rykket ned etter sesongen 2013-2014 var Heart of Midlothian som av økonomiske årsaker ble satt under administrasjon den foregående sesongen, og må starte denne sesongen fratrukket 15 poeng. Hibernian endte den foregående sesongen på kvalifiseringsplass, men tapte kvalifiseringsrunden mot Hamilton Academical som da kom tilbake til toppnivået i skotsk fotball etter å ha rykket ned etter sesongen 2010-2011.

Spillesystem

Det ble spilt totalt 38 serierunder. Etter den 33. runden som ble ferdigspilt i april 2015, ble serien delt i to og hvert lag spilte da mot hverandre en gang innen disse to gruppene. De lagene som kom på plassene 7-12 etter 33. runde kunne ikke bli bedre enn plass 7, uansett om de fikk høyere poengsum enn lag over.

Priser

De månedlige SPFL-prisene gjennom sesongen har vært:

Rekorder

Celtic slapp inn kun 17 mål igjennom 38 seriekamper, og dette er det laveste innslupne mål noe skotsk lag har hatt siden Scottish Premier League på opprettet i 1998-1999-sesongen. Det er 96 år siden noe lag har sluppet inn så få mål i løpet av en sesong da Rangers i 1918–19-sesongen slapp inn 16 mål (på 34 kamper), men kom likevel på 2.-plass bak Celtic på tabellen.

Kvalifisering for sesongen 2015-16

For andre gang siden sesongen 1996–97 skal opprykk og nedrykk å bestemme hvem som skal ha den siste plassen i den øverste divisjonen i skotsk fotball avgjøres gjennom en kvalifiseringsturnering. Tidligere ble dette avgjort gjennom et enkelt hjemme-borte oppgjør mellom det laget som kom på 9.-plass i Scottish Premier League og laget som kom på andreplass i First Division. Fra og med forrige sesong, rykker laget som vinner Scottish Championship (nivå to) rykker direkte opp, og lagene som kommer på plassene to til fire vil først spille en utslagturnering hvor lag tre og fire spiller mot hverandre. Vinneren møter deretter laget som kom på andreplass, og vinneren av dette oppgjøret møter laget som kom på 11.-plass i Premiership.
Lydvaloftet

Lydvaloftet er et loft i to etasjer som ligger på gården Lydvo i Gullfjordungen på Voss. Det ligger et kort stykke vest for Finnesloftet.
Lydvaloftet er bygget før Svartedøden i 1349, kanskje også før 1300, og har laftverk i begge etasjer. Det opprinnelige navnet på loftet var Oppigardsloftet, og det stod i tunet på gården Lydvo. Lydvaloftet ble kjøpt av Fortidsminneforeningen i 1909, og flyttet dit det nå står etter utskiftingen og oppløysningen av gårdstunet på Lydvo.
Flekkdvergmåler

Utseende

En liten (vingespenn 18 – 20 mm), slank, brunhvit måler, noen ganger kontrastrikt tegnet, andre ganger nesten ensfarget. Den kan kjennes på forvingens mørke flekk, som er smal og nærmest stavformet. Forvingen er brunhvit med tre mer eller mindre tydelige, brune tverrbånd. Det ytterste av disse er vanligvis ganske markert, de to innerste ofte bare synlige som flekker ved vingens fremkant. Litt innenfor midten er det en svart tverrflekk som er smal, omtrent stavformet. Larven er grønn med røde flekker.

Levevis

Arten finnes i skog, skogkanter og kratt med innslag av eik (Quercus spp.). Larvene utvikler seg på eikas unge blader. De voksne målerne flyr i april – juni.

Utbredelse

Arten finnes i den vestlige delen av Europa og i Nord-Afrika. I Norge er arten registrert i Østfold, Telemark, Aust-Agder og Vest-Agder.
Leif Bjorholt Burull

Leif Bjorholt Burull (født 29. november 1895 i Langesund, død 18. november 1971) var en norsk politiker som representerte Høyre. Han representerte Kjøpstedene i Hedmark og Oppland fylker på Stortinget fra 1945 til 1949.
På lokalpolitisk plan satt han i bystyret i Hamar i periodene 1934–1937, 1937–1945 og 1945–1947. Han var formann i Hamar høyreforening fra 1938 til 1946.
Han var jurist, og var utdannet cand.jur. i 1920. Fra 1921 til 1923 var han dommerfullmektig, og fra 1923 til 1927 sakførerfullmektig, før han drev egen sakførerforretning fram til 1971. Han hadde mange verv og styreverv; han satt bl.a. i styreformann for Hamar Sparebank fra 1955 til 1971 og for Hamar Stiftstidende fra 1950 til 1969.
Hagedroneflue

Utseende

En middelsstor (11-14 mm) og kraftig, sparsomt hårete blomsterflue. Den kan kjennes på at hannen har store, gule sideflekker på bakkroppen, videre på at bakføttene er helt mørke, ansiktet for det meste gult, hårkledningen meget lys og den har tydelige, brune vingeflekker. Ansiktet er tett kledt med gulaktig bestøving bortsett fra en svart midtstripe. Antennebørsten har lange hår. Fasettøynene er kledt med ganske korte hår. Thorax er tydelig lengre enn bred, forholdsvis blank. Hannens bakkropp har store, trekantede, gule sideflekker på det andre leddet og mindre flekker på det tredje. Bakbeina er kontrastrikt fargede: lårene helt svarte, leggene gule i den indre halvdelen og svarte i den ytre, føttene helt svarte. Vingene er klare med en tydelig, brun flekk i midten og et lite, svart vingemerke.

Levevis

Larven utvikler seg i slam. Denne arten finnes helst i nærheten av trær, for eksempel i fuktige løvskoger og hager. De besøker mange slags blomster. Hannene forsvarer territorier over blomstene, og henger på svirrende vinger i luften. De flyr i mai-september.

Utbredelse

Arten er utbredt i det meste av Europa, i Nord-Afrika og i Asia østover til India. I Norge er den vanlig i lavlandet i Sør-Norge, og finnes langs kysten omtrent til Mo i Rana.